የደቡብ ሱዳን መንግሥት ግጭቱን ለማቆም ተስማማ
– የደቡብ ሱዳን መንግሥት በአገሪቱ የተከሰተውን የእርስ በርስ ግጭት ለማቆም መስማማቱን የኢጋድ አባል አገራት መሪዎች አስታወቁ፡፡ጠቅላይ ሚኒስትር ኃይለማሪያም ደሳለኝ፣ የኬንያው ፕሬዚዳንት ኡሁሩ ኬንያታና የደቡብ ሱዳን ፕሬዚዳንት ሳልቫ ኪር ማያርዲት በትላንትናው ዕለት በኬንያ ርዕሰ መዲና ናይሮቢ ያካሄዱት አስቸኳይ ስብሰባ ሲያጠናቅቁ ባወጡት የጋራ መግለጫ ላይ እንደገለጹት የደቡብ ሱዳን መንግሥት በአገሪቱ የተከሰተውን ግጭት በአስቸኳይ ለማቆም ተስማምቷል፡፡መሪዎቹ በደቡብ ሱዳን ግጭት ላይ በናይሮቢ አስቸኳይ ስብሰባ ያካሄዱት በምስራቅ አፍሪካ የልማት በይነ መንግሥታት ባለሥልጣን ኢጋድ ጥላ ስር ነው፡፡ መሪዎቹ የደቡብ ሱዳን መንግሥት ግጭቱን በአስቸኳይ ለማቆም ያሳየውን ቁርጠኛ አቋም አድንቀዋል፡፡በናይሮቢ በተካሄደው የመሪዎቹ ስብሰባ ላይ ከፕሬዚዳንት ሳልቫ ኪር ማያርዲት ጋር ግጭት ውስጥ የገቡትና የደቡብ ሱዳን መንግሥትን ለመገልበጥ ሞክረዋል የተባሉት የቀድሞው የአገሪቱ ምክትል ፕሬዚዳንት ሪክ ማቻር አልተገኙም፡፡መሪዎቹ በጋራ ባወጡት መግለጫ የቀድሞው የደቡብ ሱዳን ምክትል ፕሬዚዳንት ሪክ ማቻር በአገሪቱ የተከሰተውን ግጭት ለማስቆም አስቸኳይ የተኩስ አቁም እንዲያደርጉ አሳስበዋል፡፡የኢጋድ አባል አገራት በዴሞክራሲያዊ መንገድ የተመረጡትን የደቡብ ሱዳን ፕሬዚዳንት ሳልቫ ኪር ማያርዲት ላይ የሚፈጸምን መፈንቅለ መንግሥት እንደማይቀበሉትም አስታውቀዋል፡፡ በደቡብ ሱዳን ፕሬዚዳንት ሳልቫ ኪር ማያርዲትና በቀድሞው የአገሪቱ ምክትል ፕሬዚዳንት ሪክ ማቻር ደጋፊ ወታደሮች በተከሰተው ግጭት ሳቢያ እስካሁን ከ1 ሺህ በላይ ሰዎች ሞተዋል፡፡ ከ120 ሺህ በላይ ሰዎች ደግሞ ተፈናቅለዋል፡፡ (ኢዜአ)